Anne Grete Holmsgaard (SF), 2007-05-03:
I SF finder vi det vigtigt, at vi udvikler alle de potentielle teknologier for vedvarende energi, fleksibelt energiforbrug og lavere energiforbrug, som vi har mulighed for at udvikle, i kraft af at vi enten har stærke videnmiljøer, eller at vi har innovative miljøer – og de behøver ikke at være store – som rent faktisk arbejder med det her.
Brint har oplevet et dyk i udviklingsindsatsen det seneste par år, og et af problemerne er jo, at man nedlagde det gamle program og ikke har satset på ligesom stadig væk at have en vision om, hvor vi herhjemme kan have vores særlige profil inden for udviklingen af brint.
Umiddelbart er det, der virker mest indlysende dels transportsektoren, dels minikraftvarme, men man skal jo passe på aldrig at indsnævre sig så meget, at man udelukker nogle spor, som kunne blive interessante.
Det lykkedes også i SF for et par år siden at få afsat godt og vel 100 mio. kr. ekstra bl.a. til brændselscelleudviklingen, og det var vi naturligvis meget glade for.
Det var en af de sjældne stunder inden for de seneste par år, hvor det lykkedes at få nogle ekstra midler til en udvikling, som vi synes er vigtig.
Jeg har haft den fornøjelse selv at køre i brintbil.
Jeg har haft den fornøjelse selv at køre i brintbil; jeg har været i USA; jeg har set, hvordan man bl.a. i Los Angeles opbygger et netværk af tankstationer, sådan at man rent faktisk kan få afprøvet det her i den praktiske verden og så andre mennesker kan se det også.
Det er et af de steder, hvor jeg mener vi herhjemme har nogle muligheder bl.a. med det projekt, der nu er forankret i Herning, nemlig inden for et geografisk afgrænset område at have tankstationer, sådan at man rent faktisk kan afprøve det her i praksis.
Visionen er jo, at man vil binde Norge og Danmark sammen, og det synes jeg er en flot vision.
Der skal jo faktisk noget mere til at løfte det her op.
Når vi så kommer til de to konkrete forslag, som Enhedslisten har stillet, vil jeg sige, at B 132 faktisk alt sammen indeholder fornuftige elementer.
Vi har brug for en handlingsplan; vi har brug for at kunne eksperimentere med produktionen af brint, med lagring af energi via brint, fordi brint ikke er en energikilde i sig selv, samt at få nogle brintruter og få det ind i vores transportsektor.
Vi ved jo, at vores transportsektor udgør et meget stort problem, når vi ser på udslippet af drivhusgasser, men også på udslippet af andre skadelige stoffer, det være sig partikler eller andet.
Vi skal have gjort noget ved vores transport, og vi skal have gjort det inden for overskuelig tid.
Når jeg så går over til det næste forslag, vil jeg sige, at selve organiseringen af det synes jeg virker meget tung og efter min mening nok lige lovlig udynamisk.
Lad mig starte med pengene først.
Hvis vi havde mulighed for at få afsat 1 mia. kr. over 10 år, ville vi bruge den bredere, sådan at vi havde mulighed for at udvikle flere forskellige teknologier.
Lad mig bruge transportområdet som eksempel.
I mange år har den elektriske bil været betragtet som sådan noget usexet halvdødt noget, men faktisk sker der en fantastisk udvikling på elbilområdet, som måske gør, at elbiler kan være noget, vi hurtigere kører i end brintbiler.
Den mulighed skal vi ikke stille os uden for eller stå på sidelinjen og se på, men tage med ind.
Jeg ville synes, det var interessant at få det her gjort bredere på den måde, at hvis vi siger transport, så kunne vi både satse på udviklingen på brintbilområdet og på det distributionsnet, der skal til, så der er den slags tankstationer, også med hensyn til elbiler.
Det er også nødvendigt at bruge vores forhåbentlig stigende mængde af vedvarende energi på begge områder og se på: Hvordan udvikler det her sig, og hvor kommer teknologispringene?
Hvad er det for en af teknologierne eller en af de mange teknologier, der viser sig at være mest levedygtig?
Jeg tror, det ville være bedre at se på transportområdet og varme- og elområdet og spørge: Hvor langt kan vi så komme inden for varmeog elområdet både med fleksibel energianvendelse, hvor vi har nogle meget dygtige folk i Danmark, og med mini-kraft-varme, som kan give noget?
Det var så om pengene.
Så er der selve organiseringen.
Den virker efter min mening tung.
Jeg tror, vi har brug for en mere dynamisk måde at organisere det her på.
Vi vil naturligvis ikke udelukke, at der også kan være det, der heri hedder nonprofitorganisationer, som trækker på det her.
Vi vil bestemt ikke udelukke det.
Vi har brug for, at kommuner også kan gå ind i det her, at mange instanser kan gå ind i det her, men vi har også brug for, at private virksomheder kan gå ind i det.
Jeg kan se, at Enhedslisten et stykke nede i teksten åbner en lille flig for, at det kan også være private virksomheder.
Vi ville ifølge vores temperament åbne en væsentlig større dør til private virksomheder, fordi vi mener, vi har brug for privat medfinansiering på det her område.
Vi har brug for at kunne tiltrække på alle de innovative miljøer, men også større virksomheder, hvor der også er innovative miljøer.
Konkluderende vil jeg sige: Efter vores mening er det vigtigt, at vi nu får sat mere skub i, at vi rent faktisk tager det alvorligt og afsætter nogle penge til brintområdet og også får udarbejdet nogle handlingsplaner igen for, hvor Danmarks muligheder, særlig på det her område, er, og hvordan vi kommer videre med det.
Vi er i hvert tilfælde ikke parat til sådan lige at godtage den model, som Enhedslisten lægger frem her.